Марко Ганчев
Най-доброто конче

chitanka.info

На панаир отиде Снежка

и много там не се въртя —

на първата му въртележка

веднага се пока̀чи тя.

Препуска дълго върху конче,

от него слезнала едва,

веднага метна се на слонче,

на камионче след това.

За лодки и за самолети

и за какво ли още не

купува дядо й билети,

изпразни цяло портмоне.

Поиска да си ходи Снежка,

добре, но й се вие свят —

под нея като въртележка

върти се ширнатият град.

На дядовия гръб се мята,

размахва весело крака.

Сега не се върти земята

и Снежка пее си така:

— Препусках върху цяло стадо

от кончета и от коли,

но най-добре е върху дядо,

че в къщи чак ще ме свали.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.